32 bustabs per ir en tschiel

Da David Truttmann

La Swiss ha fatg ses emprim take-off. Ed ensemen cun las novas unifurmas da la crew, sgolan er 6 bustabs rumantschs ora en il mund – “Svizra”. Turisticamain bler meglier per il Grischun fiss stà il slogan cun 32 bustabs: “Viva la Grischa e stgarpa la chamischa”. Quai na fiss dentant betg stà tenor ils gusts da signur Brulé. Quel n’ha betg gugent salatas da stils e schuppas da bustabs. Per scriver si l’entir slogan, avess la Swiss stuì cumprar eroplans pli lungs, e per quai mancan ils raps.

L’influenza rumantscha tar la Swiss pudain nus però senza dubi engraziar a noss Mister Grischun. Tar l’anteriura Swissair discurrivan tuts da Super-Mario. Nus Rumantschas e Rumantschs avain in Super-Mariano. E Super-Mariano fiss er super sco manader da program da la Televisiun Rumantscha (TvR). Però na e madinà. El na vul para betg. Quai m’han tradì las pli baterlusas randulinas.

Ed jau tradesch gist anc las autras novitads che quellas randulinas m’han raquintà: Il nov insatge sumegliant sco ina “Arena” - il “Pèz a cup”. Quella famusa emissiun aveva frequenzas da passa 4 milliuns aspectaturs/as. Mintga pur metteva da la vart sia furtga da grascha, mintga chasarina ses mixer e mintga capo-posta ses bul. Uffants, geniturs e tat e tatta eran davant la chista. Ed ussa datti bainbaud ina emissiun sumeglianta , questa giada tenor il concept da Filippo Leutenegger. Cun la nova “Arena” dals “Tschitschapulvras” vul la TvR reconquistar il public pers. Il domptur dals tschitschapulvras , cul dir dals politichers e da las politicras, na gioga betg Filippo Leutenegger sez, mabain il grond schurnalist turitgais Roger Schawinski. Forsa pensa ussa ina u l’auter: “Ma Schawinski na sa gnanc rumantsch!” Cun raschun. Però “who cares”? Para datti er auters/ras che na san betg rumantsch.

Per la “Arena dals Tschitschapulvras” èn gia en discussiun ils suandants temas brisants: “Tgenin idiom rumantsch è il pli sexy?” – “Pellitschas gratuitas” – “Reconquistar la Vuclina.” – “Subvenziuns per chanuns” – “Manifest per dapli Serainas e Ladinas sin ils Jogurts.” Ulteriuras ideas pon mintgin/a inoltrar sut rtr@rtr.ch.

Basta. Las randulinas m’han rapportà tut questas novitads e ditg che jau na possia betg raquintar vinavant tut quai. Ditg e fatg. E lura èn ellas sguladas vinavant vers nord, per far lur gieus en regiuns cun dapli canera d’aviuns. Anc ina dumonda tar il tema sgular: Igl ha bain schon ina giada dà ina societad aviatica cun in num rumantsch – l’ominusa Air Engiadina. Quella ha bain fatg bancrutta? – Ecco. 32 bustabs, quai fiss tuttina stà meglier.